Сёньняшні зубр важыць ад 700 да 850 кіляграмаў, спажываючы ўдзень каля 40-50 кіляграмаў рознага зяленіва і выпіваючы 50 літраў вады, якую ўзімку часткова замяняе сьнег. Рацыён зубра складаюць прыкладна 400 відаў расьлін, а таксама гародніна, сена, якімі яго цяпер у халодную пару частуе чалавек. Улетку зубр аддае перавагу сакавітай траве, а ўвосень галоўным прысмакам становіцца сьпелы жолуд, радзей — ягады і грыбы. Зубры жывуць статкам, у якім пануе матрыярхат. У спакойныя часы зубры ідуць па лесе павольна, нясьпешна. Аднак у выпадку небясьпекі па загадзе мудрай зубрыхі здольныя перайсьці на лёгкі і хуткі галоп, пераскокваючы шырокія равы і перашкоды, што даходзяць да двух мэтраў у вышыню.